Anne Lise fikk håndbrekk i kjeften – og uventet hjelp av Tromsø-spillere
Et løpsk håndbrekk fra en tilhenger traff Anne Lise Ulve Figenschou midt i fjeset. Da kom TILs A-lag til unnsetning. – Jeg kan ikke noe om fotball, men nå er det TIL i mitt hjerte, sier hun. – Det går bare fint. Jeg har fått kjempehjelp. Anne Lise Ulve Figenschou har litt problemer med å le, dagen etter at den dramatiske hendelsen. For med god hjelp klarte hun å berge tennene, som fikk seg en kjempetrøkk. Hun skulle bare flytte noen møbler, og leide sammen med ei venninne en tilhenger.  Selve flyttingen gikk som den skulle, men da hun skulle løfte hengerfestet av kroken på bilen, gikk det galt.  – Jeg bøyde meg godt ned for å ta et godt tak. Da smalt håndbrekket på hengeren opp, og traff meg rett i munnen. Jeg kjente at tennene mine bøyde seg bakover og at blodet rant, forteller hun til iTromsø.  – Husker du hvordan du opplevde det? – Det er den rareste opplevelsen jeg har hatt. Tennene sto bakover, men jeg kjente nesten ikke smerte. Det var som om noen klødde deg på nesen, og så kjente jeg et kjempepress på nesen og munnen.  Der sto hun og venninnen, alene på parkeringsplassen. Men før de rakk å tenke seg om, fikk hun øye på to biler.  I bilene satt spillere og til alt hell fysioterapeuten til TIL, Tom Erik Richardsen. De skulle på trening i Skarphallen.  – Jeg sto bøyd der med blodet som kom ut. Jeg hylte, men grein ikke. De så sikkert at jeg blødde og kom springende, sier Figenschou. Tom-Erik Richardsen så raskt at Figenschou blødde, og hjalp til.  – Hun blødde kraftig. Da trår man til. Jeg hadde med meg litt utstyr, fikk kjølt ned og la på litt is rundt og la på press.  Han gjør ikke noe stort nummer av sitt eget bidrag.  – Man har nå jobben man har, når ting skjer, må man prøve å hjelpe til. Man gjør det de fleste ville gjort, å hjelpe til, sier han.  – TIL berget tennene mine Men Anne Lise Ulve Figenschou vet å sette pris på hjelpen hun fikk. Noen av spillerne løftet av tilhengeren, mens fysioterapeuten hjalp henne.  – Det var ordentlig fint. Han la på is og komprimerte, og roet meg ned, sånn at jeg ikke fikk panikk. Jeg så på genseren hans at det sto TIL- fysioterapeut. Jeg er så takknemlig, og vil si tusen takk til TIL-gutta, sier den takknemlige kvinnen og legger til:  – TIL berget tennene mine. Det kan du bare skrive!  Bøyde ut tennene Men den gode hjelpen stoppet ikke her. For mens fotballspillerne dro på trening, kjørte venninnen til Anne Lise henne til legevakten. Også her fikk hun beroligende ord og trøst.  Men da hun ble sittende på venteværelset, kom hun på at naboen er tannlege.  – Jeg ringte han, og han ringte sin jobb, og ordnet plass til meg. Det var flaks, for etter 20 minutter satt jeg i stolen på tannklinikken på universitetet, sier hun.  – Han sa «pust ut, dette går fint». Han tok fingrene inn i munnen og bare bøyde ut tennene. Så satte han på en gullstreng, som ser ut som gullarmeringsjern. Og etter fem minutter var alt på plass. Så sydde han leppa, og sa «kom igjen om en uke», sier Figenschou. Omtrent to timer etter at hun striblødde med ødelagte tenner var hun altså ferdigbehandlet. Dermed slipper hun antagelig unna med å rotfylle to tenner.  – Jeg synes helsevesenet får altfor mye kjeft, men helsevesenet er utrolig bra når det fungerer. Vi sier ofte vi ikke hjelper hverandre, men jeg synes vi er snille med hverandre. Da jeg kom hjem tenkte jeg «Herregud, så heldige vi er som bor i Norge, og har det så flott!». – Det virker som at du har hatt hell i uhell? – Jeg har hatt kjempehell i uhell. Tenk om det hadde vært kinnet eller øyet. Selv om tenner er dyrt, at det er ille og gjør vondt, kunne dette gått mye verre.  Nå er hun sykemeldt en uke, og er knapt hoven i ansiktet.  – Mannen min er TIL-supporter. Jeg kan ikke noe om fotball, men nå er det TIL i mitt hjerte. Det gleder TILs fysioterapeut, som nå ønsker Figenschou hjertelig velkommen til Romssa Arena.
Anne Lise Ulve Figenschou ble truffet i ansiktet av et løpsk håndbrekk fra en tilhenger TILs A-lag-spillere og deres fysioterapeut, Tom Erik Richardsen, kom til unnsetning Takket være deres hjelp, klarte hun å berge tennene Figenschou er takknemlig og sier at TIL er nå i hennes hjerte Etter hendelsen har hun blitt sykemeldt for en uke, men har det bra